<classify> MITI, mbali na faida zake nyingi kama vile kulinda vyanzo vya maji, kuvuta mvua, kuwa makazi ya viumbe mbalimbali, kutoa nishati ya kuni na mkaa na kutoa mbao, pia husaidia kunyonya na kuhifadhi hewa ukaa inayozalishwa na binadamu kutokana na shughuli zake mbalimbali. Uwepo wa Hifadhi ya Taifa ya Serengeti kwa mfano unatajwa kusaidia sana katika kunyonya na kuhifadhi hewa ya ukaa inayozalishwa katika mataifa mbalimbali duniani kote. Madhara yatokanayo na hewa ya ukaa ni pamoja na kutoboa tc la Ozoni na kusabaisha miale mikali ya jua kuufikia uso wa dunia, hali inayosababisha ongezeko la joto na maradhi ya saratani ya ngozi. Asilimia 39.9 ya ardhi ya Tanzania imefunikwa na misitu, kwa mujibu wa Taasisi ya Kimataifa ya Project Gaia huku ikiwa na kiwango cha uharibifu wa misitu cha asilimia moja kwa mwaka sawa na ekari 400,000, kiwango ambacho ni mara mbili zaidi ya kile cha dunia cha asilimia 0.5 kwa mwaka. Katika kuungana na dunia kupambana na madhara yatokanayo na hewa ya ukaa, Kampuni ya uzalishaji bia nchini, Serengeti Breweries Ltd SBL imeendesha kampeni ya upandaji miti katika moja ya kiwanda cha kampuni hiyo kilichopo Moshi pamoja na wilaya ya Mwanga mkoani Kilimanjaro ambapo jumla ya miti elfu moja imepandwa.Kwa mujibu wa Mkurugenzi Mtendaji wa SBL, Mark Ocitti, mpango wa upandaji miti umelenga pamoja na mambo mengine, kuongeza jitihada za kuhifadhi mazingira pamoja na katika kudhibiti hewa ya ukaa na hivyo kupunguza ongezeko la joto duniani na athari za mabadiliko ya tabia nchi.Anaeleza athari za mabadiliko ya tabia nchi kuwa ni pamoja na ukame, mvua zisizotabirika na mafuriko. Akijibu swali la kwanini suala la uhifadhi wa mazingira umeigusa kampuni ya SBL, Mkurugenzi huyo anasema shirika liliguswa sana na taarifa ya Project Gaia iliyoonesha kwamba kati ya mwaka 1990 na 2010 Tanzania ilipoteza asilimia 19.4 ya ya misitu yake sawa na ekari milioni nane. Anasema hali hii ya upotevu wa misitu ni wito kwa wadau wa mazingira pamoja na serikali kupitia taasisi zake kufanyia kazi tatizo hili kabla halijageuka kuwa janga. Tathmini juu ya misitu ya dunia iliyofanywa na Umoja wa Mataifa UN pamoja na Shirika la Umoja wa Mataifa linaloshughulikia Kilimo FAO inaonesha kwamba zaidi ya ekari milioni 5.8 za misitu ya Tanzania zimepotea katika kipindi cha kuanzia mwaka 2000-2015 ikiwa ni sawa na asilimia 10 ya misitu yote inayopatikana nchini. Sababu kubwa ya upotevu wa misitu nchini imekuwa ikielezwa kwamba ni kubadilisha ardhi ya misitu kuwa ya kilimo, hususani kilimo cha kuhamahama. Sababu zingine ni uzalishaji holela wa mkaa na ukataji holela wa miti kwa ajili ya mbao. Ocitti anasema serikali pekee haiwezi kufanikiwa katika vita dhidi ya uchafuzi wa mazingira bila msaada wa juhudi za wadau na wananchi kwa kuja na mikakati ya kutunza mazingira. Anasema SBL imeamua kuchukulia suala la uhifadhi wa mazingira kwa uzito unaostahili na ndio maana imeamua kupanda miti.SBL inasema suala la uhifadhi wa mazingira linachukua nafasi kubwa katika muundo wake wa uendeshaji wa shughuli zake za uzalishaji wa bia na kwamba ni miongoni mwa masuala manne ambayo kampuni hiyo inayapa kipaumbele kwa jamii. Masuala mengine matatu ni pamoja na mradi wa usambazaji wa maji safi na salama kwenye jamii, kutoa ufadhili wa kulipia wanafunzi kwa masomo ya elimu ya juu pamoja na kuelimisha jamii juu ya unywaji pombe kistaarabu sambamba na kutoendesha vyombo vya moto baada ya kunywa pombe. Ocitti anasema mpango wa kupanda miti umekuja katika kipindi ambacho kumekuwa na wito kutoka jumuiya ya kimataifa juu kupunguza uzalishaji wa hewa ya ukaa kwa kuongeza juhudi za uhifadhi wa misitu ili kukabiliana na mabadiliko ya tabianchi.Faida za muda mrefu zitokanazo na upandaji miti ni kutengeneza mazingira mazuri ya kuishi viumbe hai tukiwemo sisi binadamu na wanyama, kupunguza mabadiliko ya tabianchi, kusafisha hewa, kutengeneza makazi ya wanyama, ku boresha udongo, kuhifadhi vyanzo vya maji, kupunguza mmomonyoko wa udongo pamoja na faida nyinginezo nyingi, anasema Ocitti.Anasema juhudi za SBL za kuhifadhi mazingira zinaenda sambamba na mradi mwingine wa usambazaji wa maji safi na salama katika mkoa wa Kilimanjaro pamoja na mikoa mingine nchini ambapo kuna uhitaji mkubwa wa huduma za visima vya maji ambavyo pia hutumiwa katika kilimo cha umwagiliaji.Balozi wa Uingereza nchini Tanzania, Sarah Cook aliyeshuhudia upandaji huo wa miti akiwa ameandamana na mwakilishi wa Waziri Mkuu wa Uingereza katika masuala ya biashara, Andrew Rosindell, anasemna Uingereza inaunga sana mkono juhudi za utunzaji wa mazingira. Anasema nchi yake pia unaunga mkono uwekezaji pamoja na kufanya biashara nchini Tanzania na hivyo kuipongeza SBL kuwa mfano mzuri wa uwekezaji. SBL ni miongoni mwa makampuni yaliyo chini ya umiliki wa Diageo Plc, kampuni ya kimataifa kutoka Uingereza inayojihusisha na uzalishaji wa vinywaji yenye makao yake makuu London pamoja ikiwa pia na matawi katika mabara sita.  <topic>: kitaifa 